
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου - ΝΕΑ ΔΗΜΟΚΡΑΤΙΑ

Αθήνα, 15 Φεβρουαρίου 2024
ΑΠ: 3208/15.2.2024

Ε Ρ Ω Τ Η Σ Η
Προς
Κύριο Υπουργό Ναυτιλίας και Νησιωτικής Πολιτικής

ΘΕΜΑ: «Αρνητικές επιπτώσεις από την καθυστέρηση ολοκλήρωσης του  διαγωνισμού για την εξυπηρέτηση δρομολογιακών γραμμών με σύναψη  συμβάσεων ανάθεσης δημόσιας υπηρεσίας»

Κύριε Υπουργέ,

Για τα νησιά της Δωδεκανήσου, η απρόσκοπτη ακτοπλοϊκή σύνδεση και συγκοινωνία, αποτελεί ζήτημα κομβικής σημασίας για τον τουρισμό.
Η Πολιτεία στηρίζει την ακτοπλοϊκή τους σύνδεση, μέσα από τη σύναψη συμβάσεων δημόσιας υπηρεσίας, κατόπιν διαγωνισμού σε ετήσια βάση.
Το πρόβλημα είναι ότι για τη δρομολογιακή περίοδο 2023-2024, λόγω συγκυριών, ο διαγωνισμός αυτός δεν έχει ολοκληρωθεί.
Ενώ θα έπρεπε να έχει ολοκληρωθεί, όπως κάθε χρόνο, τον Ιούνιο του 2023, αυτό δεν συνέβη, με αποτέλεσμα να υπάρχουν πλέον αρνητικές επιπτώσεις στον τουρισμό.
Ακόμα και αν ολοκληρωθεί ο διαγωνισμός τις επόμενες μέρες, ενδέχεται να υπάρχουν διαδικαστικά προβλήματα και να μην μπορούν να είναι διαθέσιμα τα δρομολόγια για τη θερινή περίοδο, σε ότι αφορά στην κράτηση εισιτηρίων και στον προγραμματισμό διακοπών,
Οι tour operators και τα τουριστικά γραφεία λειτουργούν με τους δικούς τους κανόνες, θέλουν να υπάρχει ένας προγραμματισμός δρομολογίων προκειμένου να κλείνουν εισιτήρια και τουριστικά πακέτα.
Όσο υπάρχει αυτό το κενό και δεν υπάρχουν προγραμματισμένα και σταθερά ακτοπλοϊκά δρομολόγια τη θερινή περίοδο, που διακινείται και ο μεγαλύτερος αριθμός τουριστών, τότε ενδέχεται ένας μεγάλος αριθμός δυνητικών επισκεπτών, να αλλάξουν προορισμό.
Το πρόβλημα αφορά σε όλη τη νησιωτική χώρα αλλά κυρίως τα Δωδεκάνησα που έχουν το μεγαλύτερο αριθμό επιδοτούμενων δρομολογίων μέσω συμβάσεων δημόσιας υπηρεσίας.
Κατόπιν των ανωτέρω
Ερωτάται ο Κύριος Υπουργός
1. Ποιος είναι ο σχεδιασμός αλλά και οι προθέσεις του Υπουργείου για να δοθεί λύση στο πρόβλημα;
Ο Ερωτών Βουλευτής
Μάνος Κόνσολας

